
Ideiglenes térhasználat – Közösségi kertek Budapesten

A legtöbb európai országban, köztük Magyarországon, az elmúlt évszázadban jelentős átalakulás következett be a gazdaság, az ipar, az infrastruktúra, a társadalmi berendezkedések, és az életviszonyok terén. Mindezek a változások az elhagyatott, kihasználatlan épületállomány növekedését eredményezték. A 2008-as recesszió következtében azonban még hosszabb lett az átmeneti idő a már funkciót vesztett épületek, foghíj telkek és a tervezett építkezések megkezdése között. Mivel a beruházások tolódtak, a befektetőknek egyre inkább érdekében állt, hogy a várakozással töltött időszakban is egyfajta átmeneti funkciót nyerjen az adott telek vagy épület, így csökkentve, akár mentesülve a fenntartási költségek alól. Ezen kiadásokat ugyanis a választott tevékenységüknek színteret találó személyek, közösségek fedezik a megállapodás szerint, mely révén mindkét fél előnyösen jár és a tulajdon sem marad használaton kívül [1.]. Ez a jelenség, az ’ideiglenes térhasználat’, az utóbbi években egyre gyakrabban fordul elő a fővárosban.
Budapesten az ideiglenes térhasználat elsőként , a mostanra magyar turisztikai különlegességnek számító, romkocsma formájában terjedt el. Ezt követték a kültéri példák, mint a Valyo folyóparti kezdeményezés 2010-től kezdve [2.], illetve a város eltérő kerületeiben olykor-olykor felbukkanó, ám ténylegesen rövid életű közösségi kertek.
Dolgozatom témája az utóbbi közterületek jelentősége Budapest ideiglenes térhasználatában. A szakirodalmi, illetve internetes forrásokból gyűjtött anyagok feldolgozásával, a különböző kezdeményezőkkel, aktorokkal készített interjúkkal, terepmunkával vizsgálom meg részletesebben a jelenleg is működő budapesti közösségi kerteket, azok környezetükre gyakorolt hatásait. Ezek elemzésével, összehasonlításával arra keresem a választ, hogy miként járulnak hozzá a közösségi kertek a városfejlesztéshez, átmeneti voltuk ellenére. Ugyanis az idő a mindennapi életben és a város változásaiban egyaránt jelentős faktorként szerepel, a korábbinál még dominánsabb szempont a városrendezési tervek készítésekor, az ideiglenesség fogalma is szignifikánssá vált mostanra.

